ALLV301 – Litterært grunnkurs

Prosjektbeskrivelse for mastergrad

Individets triumf

Om jeg-ets forhold til natur, imaginasjon, kjærlighet og «spots of time» i Wordsworths *The Prelude,* og deres sammenheng med diktets tro på det individuelle mennesket

Kandidatnummer: 102

Institutt for lingvistiske, litterære og estetiske studier

Universitet i Bergen

Høst 2017

**Innledning – romantikkens selvbiografiske verk**

Isaac d’Israeli, skrev i Quartely Review, i mai 1809, at han fryktet «an epidemical rage for autobiography», «more wide in its influence and more pernicious in its tendency than the strange madness of the Abderites, so accurately described by Lucian».[[1]](#footnote-1) (Det henvises her til å beskrive samtiden på bekostning av historien). “Epidemical rage» eller ikke, etter at Jean-Jacques Rousseau utga *Les Confessions*, første halvdel i 1782, og hele i 1789, dukket det opp en rekke verk av samme slag. Blant de mest berømte, finner vi Goethes *Dichtung und Wahrheit* (1811-1832), Coleridges *Biographia Literaria* (1817), De Quinceys *Confessions of an English Opium Eater* (1821), James Hoggs *The Private Memoirs and Confessions of a Justified Sinner* (1824), Stendhals *Souvenirs d’égotisme* (1832) og *Vie de Henry Brulard* (1835-1836) og Chateaubriands *Mémoires d'Outre-Tombe,* utgitt 1849-1850, men påbegynt allerede i 1803. Rousseaus innledende ord til *Les Confessions -* “Jeg fremsetter her et forehavende som aldri har sett sitt like, og hvis utførelse ikke vil bli etterlignet ”, kan med ettertidens øyne derfor ikke betraktet som annet enn en feilslått profeti. Blant disse tidlige selvbiografiske verkene skiller likevel William Wordsworths *The Prelude* (1798-1850) seg ut. *The Prelude,* eller *Growth of a Poet's Mind; An Autobiographical Poem,* ble påbegynt i 1789, og først utgitt etter Wordsworths død i 1850. (Den siste versjonen er et verk på fjorten bøker totalt, mens 1805-versjonen er på tretten - utgaven som i dag gjerne regnes som den beste, og som jeg vil bruke i dette arbeidet.)

*The Prelude,* som er dedikert til venn og kollega Samuel Taylor Coleridge, ble derfor utgitt mot slutten av den romantiske periode, og selv om det i dag regnes som hans hovedverk, var ikke den samtidige resepsjonen av samme oppfatning. Matthew Arnold, som publiserte et utvalg av Wordsworths dikt i 1879, hevdet i forordet at «his best work is in his shorter poems»[[2]](#footnote-2). Diktet havnet også i skyggen av *The Excursion,* utgitt i 1814, et utdrag fra Wordsworths ufullførte, filosofiske dikt *The Recluse. The Prelude* fikk først sin anerkjennelse ved inngangen til det tyvende århundre, ikke minst, kan vi tenke oss, fordi det ikke ble utgitt under den romantiske periodes blomstringstid, men mot dens slutt. Den viktorianske leser, som Herbert Lindenberger tørt påpeker, .. «was obviously interested in the process of a child’s growing up, (but) he found the growth of a poet’s mind far less touching than the sufferings of a Jane Eyre or David Copperfield.»[[3]](#footnote-3) Tiden for introverte undersøkelser og transcendentale spekulasjoner var over, og diktet ble nettopp først anerkjent som Wordsworths hovedverk da litteraturen igjen tok en dreining mot det subjektive på begynnelsen av nittenhundretallet. Posisjonen som en av romantikkens største diktere, og *The Prelude* som et av hans ubestridte hovedverk har diktet bevart til i dag. Harold Bloom gir i introduksjonen i sin guide om Wordsworth ham æren for at å ha gjort poesien subjektiv. «Before Wordsworth, poems had subjects; after Wordsworth, poems are subjective, even when they struggle not to be.”[[4]](#footnote-4)Videre:

No one before Wordsworth would have written *The Prelude*, an epic whose principal concern is the growth of the poet’s own mind. “Mind”, for Wordsworth, was a very complex metaphor for consciousness, not just in the cognitive sense but also in the mode of affect”.[[5]](#footnote-5)

After Wordsworth, poetry became Wordsworthian, which is still its condition as we approach millennium. Modern and post-Modernism alike are still in Wordsworths shadow.[[6]](#footnote-6)

Min problemstilling er i dette prosjektet er følgende: Hvordan skildres det post-revolusjonære individet i *The Prelude,* og hvilke elementer blir fremhevet som spesielt viktige for å forhindre desillusjonen i menneskelivet. Fire underproblemstillinger blir derfor hvordan henholdsvis natur, imaginasjon, kjærlighet og «spots of time» bidrar som positive elementer i dikter-jegets utvikling. Disse begrepene forklares senere i teksten, først skal vi se nærmere på *The Preludes* oppbygning og innhold.

**The Prelude**

*The Prelude* er et langdikt skrevet på blankvers, og detsytre ramme er Wordsworths liv, fra barneårene tilbrakt i naturen, via Cambridge og den franske revolusjon, tilbake til hjemlige trakter. Slik ligner diktet en dannelsesroman, og kan på mange måter sies å være nettopp et dannelsesdikt, som den forlengede tittelen *The Growth of a Poets Mind* også antyder. Helt sentralt er sammenhengen mellom natur og individ. Diktets krise oppstår under hjemreisen fra Frankrike, da revolusjonens mislykkethet står klart for fortelleren som overveldes av håpløshet, sorg og desillusjon. Diktets tre siste bøker omhandler jeg-ets søken tilbake til seg selv, og til livet som sådan.

*The Prelude* skiller seg ut i en selvbiografisk sammenheng av flere årsaker. Selv om diktet, bortsett fra begynnelsen, er kronologisk, forholder handlingsgangen seg i så liten grad til relasjoner og eksterne hendelser, at det uten vanskeligheter derfor kan kalles en *indre selvbiografi,* hvor bevissthetens oppvåkning er det sentrale element. Dette bringer oss videre til det neste punktet: Wordsworths urokkelige tro på kraften til det menneskelige individ, og hvordan det kan utvide grensene for sin egen eksistens innenfor dødelighetens rammer.

*The Prelude* er, i mangel på et bedre ord – optimistisk - på en måte som må sies å være sjelden for litterære verk. Harold Bloom kaller Wordsworth trøstende, - «a blessed consolation in our distress».[[7]](#footnote-7) Wordsworth neglisjerer aldri hvor avgjørende sorg, frykt og tap er for eksistensen – smerten er uomgjengelig, og nettopp derfor er nødvendigheten av å kaste lys over sannheten og skjønnheten presserende. Natur, imaginasjon, kjærlighet og hans «spots of time»[[8]](#footnote-8), er ulike faktorer som i *The Prelude* bidrar - sammen med negative erfaringer - til poetens vekst, som alle gir næring til individets fullbyrdelse. Men på tross av diktets genuint subjektive karakter, gir utelatelsen av det private diktet et allmennmenneskelig preg. Diktets avslutning er også tydelig på at det håper å kunne «opplyse» andre, her fra trettende bok, linje 445-450:

A lasting inspiration, sanctified

By reason and by truth: what we have loved

Others will love; and we may teach them how,

Instruct them how the mind of Man becomes

A thousand times more beautiful than the earth

On which he dwells, above this Frame of things

(Which ‘mid all revolutions in the hopes

And fears of Men doth still remain unchanged)

In beauty exalted, as it is itself

Of substance and of fabric more divine.[[9]](#footnote-9)

Troen hos Wordsworth vil vi derfor argumentere for at først og fremst er av sekulær art - troen på menneskets iboende krefter er diktets grunnleggende tese. Men når vi skriver mennesket, er det viktig at vi presiserer at det menes mennesk*et* i entall. Samfunnet som sådan blir på en annen side kritisert, og det er gjennom ensomhet, og avstand til samfunnet mennesket kan bli et sterkt jeg og gjenfinne sin plass i det universelle, eller evige. «Society has parted man from man, neglectful of the universal heart»[[10]](#footnote-10) *The Preludes* «formål» er nettopp å føre det individuelle mennesket tilbake til seg selv, og naturen – slik at leseren kan følge Wordsworths eksempel og ta del i hans innsikter. Den lyriske formen er essensiell – i henhold til den romantiske tradisjonen er lyrikken følelsenes form, eller som Wordsworth så berømmelig skrev i *Preface* til *Lyrical Ballads*: «For all good poetry is the spontaneous overflow of feelings[[11]](#footnote-11). Poesien snakker for Wordsworth således, ikke i motsetning til prosa, men i motsetning til vitenskap, til følelsene og ikke fornuften. Den er både et ekspressivt produkt av følelsene, og adresserer leserens følelser - følelsenes årsak og virkning blir derfor grunnleggende å undersøke, og forstå, for at jeg-et skal utvikle seg og senere fullbyrde sitt filosofiske dikt, *The Recluse,* som *The Prelude* altså var ment å leses som et *forspill* til. Et slikt «formål», er for M.H Abrams beskrivende for romantisk poesi generelt:

The most important function of poetry is, by its pleasurable resources, to foster and subtilize the sensibility, emotions, and sympathies of the reader. Romantic poetry remains poetry with a purpose, but in place of “solas and doctrine”, its aim becomes primarily to cultivate the affective elements of human nature.[[12]](#footnote-12)

De følgende begrepene som jeg gir en kort forklaring på nedenfor, vil derfor bli lest i lys av den romantiske teorien Wordsworth bygget på, og videreførte, og hvordan de bidrar på ulikt og samlet vis til jeg-ets fullbyrdelse.

**Begrepene: Spots of time, imaginasjon, kjærlighet, natur**

«Spots of time» er et begrep Wordsworth bruker for å beskrive øyeblikk hvor sjelen «reparerer» seg selv. Øyeblikkene oppstår allerede i den tidligste barndom og varer livet ut, men er alltid forbundet med tilstander hvor «we have the deepest feeling that the mind/ is lord and master, and that outward sense/ Is but the obedient servant of her will.»[[13]](#footnote-13) Disse øyeblikkene er for Wordsworth forbundet med en gjennomtrengende lykkefølelse, som bringer oss «When high, more high, and lifts us up when fallen.»[[14]](#footnote-14)

Imaginasjonen, eller *imagination,* er for Wordsworth adskilt fra den mer trivielle og allmenne egenskapen *fancy,* og er tett forbundet med geniet. I forordet til *Lyrical Ballads, with other poems* (1800),blir imaginasjonen blant annet beskrevet som evnen til å beskrive livets alminnelige situasjoner og hendelser på en uvanlig måte, slik at de fremtrer i et nytt og interessant lys, men forbundet med vår naturs primære lover.[[15]](#footnote-15) (Parallellen til Sjklovskijs *underliggjørelse* er nærliggende, og kan ses nærmere på.) Imaginasjonen omformer slik den ytre virkelighet, og skaper nye bilder og ideer, som blir forstått av leseren, ikke gjennom fornuften, men følelsene – for igjen å virke klargjørende og bevissthetsutvidende. *Fancy* er en svakere utgave av denne evnen, hvor hovedskillet mellom de to synes å gå ved at utelukkende imaginasjonen kan befatte seg med det store og uendelige,[[16]](#footnote-16) mens fancy forblir endelig og begrenset.

Selv om menneskets uavhengighet i seg selv[[17]](#footnote-17), er det som hos Wordsworth er kilde til genuin frihet[[18]](#footnote-18), har kjærligheten til andre mennesker en lite omtalt, men likevel fremhevet posisjon. «From love, for here/Do we begin and end, all grandeur comes,/All truth and beauty, from pervading love,/That gone, we are as dust.[[19]](#footnote-19) Den bestemmende kjærligheten hos Wordsworth er av intellektuell art, og blir beskrevet som guddommelig.[[20]](#footnote-20) Kjærligheten til Coleridge, og søsteren Dorothy Wordsworth, blir utbrodert i større grad enn romantisk kjærlighet, selv om tid tilbragt med «The One who is thy choice of all the world»[[21]](#footnote-21), karakteriseres blant livets uomgjengelige goder. Men den intellektuelle kjærligheten er uløselig knyttet til imaginasjonen, og er derfor ikke bare knyttet til glede og sorg, men også til sannhet og dyp innsikt.[[22]](#footnote-22)

Naturen

**Forskningstradisjon**

Å nevne alt som har blitt skrevet om Wordsworth vil være både umulig og unødvendig på dette punktet, jeg velger derfor heller å nevne noen verk som omhandler han eller *The Prelude* spesifikt, og andre som omhandler romantikken mer generelt, og som jeg vil forholde meg til: M. H Abrams *Natural Supernaturalism – Tradition and Revolution in Romantic Literature* (1971), hvor flere kapitler omhandler Wordsworth, *Romanticism and Consciousness – Essays in Criticism* (1970)*,* redigert av Harold Bloom, Wordsworth – The Prelude redigert av W.J Harvey og Richard Gravil, som inneholder tekster fra Walter Pater til moderne tid (1972), Robert Rehders *Wordsworth and the Beginnings of Modern Poetry* (1981), Geoffrey Hartmans *The Unremarkable Wordsworth* (1987)«Time and History in Wordsworth» fra Paul de Mans *Romanticism and Contemporary Criticism* (1993)

M.H Abrams *The Mirror and the Lamp,* vil være relevant teori om romantikken, Platons metafysikk, som Wordsworth riktignok avviker fra i stor grad, men hvis sammenligning kan være hensiktsmessig. Sammenligninger med relevante verk vil også bli nødvendig – slik for eksempel Rousseaus *Les Confessions* (Wordsworth eide et eksemplar[[23]](#footnote-23)), som også er en selvbiografisk tekst hvor følelseslivet får en sentral posisjon, og trolig er en inspirasjon.

**Fremdriftsplan**

Neste semester vil først og fremst brukes på nærlesning av *The Prelude*, andre dikt av Wordsworth, særlig *The Excursion*, men også mindre arbeider, samt hans teoretiske virke. Relevant annen teori vil også bli en del av denne lesningen, slik at jeg tidligst mulig i tredje semester kan gå i gang med selve skrivingen. Planen er å i tredje semester å analysere de elementene i diktet jeg har gitt en kort forklaring på ovenfor, slik at det siste semesteret kan vies teorien, som heller skal utfylle og klargjøre selve diktet, og ikke fungere som et allerede gitt rammeverk.

**Litteraturliste:**

Abrams, M. H., *The Mirror and the Lamp – Romantic Theory and the Critical Tradition,* London, Oxford og New York: Oxford University Press, 1953

Bloom, Harold. (red.) *Romanticism and Consciousness – Essays in Criticism,* New York: W.W Norton & Company, 1970

de Man, Paul., *Romanticism and Contemporary Criticism – The Gauss Seminar and Other Papers,* Baltimore og London: The John Hopkins University Press, 1993

Halmi, Nicholas., (red.) *Wordsworth’s Poetry and Prose,* New York og London: W.W Norton & Company, 2014

Hartman, Geoffrey H., *The Unremarkable Wordsworth,* Minneapolis: University of Minnesota Press, 1987

Lindenberger, Herbert., *On Wordsworth’s The Prelude,* Princeton: Princeton University Press, 1963

Lovejoy, Arthur O., “On the Discrimination of Romanticisms”, I *English Romantic Poets* redigert av M. H Abrams, s.3-23, London, Oxford og New York: Oxford University Press, 1975

Rehder, Robert., *Wordsworth and the Beginnings of Modern Poetry,* London: Croom Helm Ltd, 1981

Rousseau, Jean-Jacques, *Bekjennelser – bind 1,* oversatt av Kirsten Marianne Bessesen, Oslo: Vidarforlaget, 2016

Simpson, David., *Wordsworth and the Figurings of the Real,* London og Basingstoke: The Macmillan Press Ltd, 1982

1. Israeli i Rehder, R., *Wordsworth and the Beginning of Modern Poetry,* s.78 [↑](#footnote-ref-1)
2. Arnold i Lindenberger, *On Wordsworth’s The Prelude,* s.273. [↑](#footnote-ref-2)
3. Lindenberger, *On Wordsworth’s The Prelude,* s.278 [↑](#footnote-ref-3)
4. Bloom, Harold., *William Wordsworth – Bloom’s Major Poets*, s.9 [↑](#footnote-ref-4)
5. Ibid., s.9 [↑](#footnote-ref-5)
6. Ibid., s.9 [↑](#footnote-ref-6)
7. Bloom, H., *William Wordsworth – Bloom’s Major Poets*, s.10 [↑](#footnote-ref-7)
8. Blir forklart senere i teksten [↑](#footnote-ref-8)
9. Wordsworth, W., “The Prelude”, *Wordsworth’s Poetry and Prose,* s.377 [↑](#footnote-ref-9)
10. Ibid., s.361 [↑](#footnote-ref-10)
11. Wordsworth, W., “Preface”, *Wordsworth’s Poetry and Prose,* s.79 [↑](#footnote-ref-11)
12. Abrams, M.H., *The Mirror and the Lamp,* s.103 [↑](#footnote-ref-12)
13. Wordsworth, W., *Wordsworth’s Poetry and Prose,* s.353 [↑](#footnote-ref-13)
14. Ibid., s.353 [↑](#footnote-ref-14)
15. Ibid., s.78 [↑](#footnote-ref-15)
16. vIbid., s.517 [↑](#footnote-ref-16)
17. Wordsworth, W., “The Prelude”, Wordsworth’s Poetry and Prose, s.368 [↑](#footnote-ref-17)
18. Ibid., s.368 [↑](#footnote-ref-18)
19. Ibid., s.370 [↑](#footnote-ref-19)
20. Ibid., s.371 [↑](#footnote-ref-20)
21. Ibid., s.370 [↑](#footnote-ref-21)
22. Ibid., s.371 [↑](#footnote-ref-22)
23. Rehder, R., *Wordsworth and the Beginnings of Modern Poetry*, s.74 [↑](#footnote-ref-23)